ราคาน้ำมัน WTI พุ่งกว่า 5% ทะลุ 65 ดอลลาร์ รับดอลล์อ่อนค่า
ราคาน้ำมัน WTI พุ่งกว่า 5% ทะลุ 65 ดอลลาร์ รับสกุลเงินดอลลาร์อ่อนค่า นักลงทุนจับตารายงานสต็อกน้ำมันดิบประจำสัปดาห์
ราคาน้ำมัน WTI พุ่งกว่า 5% ทะลุ 65 ดอลลาร์ รับสกุลเงินดอลลาร์อ่อนค่า
23 ส.ค. 2564

ราคาน้ำมัน WTI พุ่งขึ้นกว่า 5% ในวันนี้ เนื่องจากการอ่อนค่าของสกุลเงินดอลลาร์เป็นปัจจัยหนุนราคาน้ำมันฟื้นตัว หลังจากราคาร่วงลงเกือบ 9% ในสัปดาห์ที่แล้ว
โดย ณ เวลา 21.24 น. ตามเวลาไทย สัญญาน้ำมันดิบ WTI ส่งมอบเดือนก.ย. พุ่ง 3.17 ดอลลาร์ หรือ 5.10% แตะที่ 65.31 ดอลลาร์/บาร์เรล
โดยดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ปรับตัวลง 0.24% แตะที่ 93.27 ซึ่งเป็นปัจจัยบวกต่อตลาดน้ำมัน เนื่องจากทำให้สัญญาน้ำมันซึ่งกำหนดราคาในรูปดอลลาร์นั้น มีราคาที่น่าดึงดูดใจสำหรับนักลงทุนที่ถือครองสกุลเงินอื่น
สำหรับการอ่อนค่าของดอลลาร์ช่วยหนุนสัญญาน้ำมัน WTI ฟื้นตัวขึ้น หลังจากราคาสัญญาร่วงลง 8.9% ในสัปดาห์ที่แล้ว เนื่องจากนักลงทุนกังวลว่าการแพร่ระบาดของไวรัสโควิด-19 สายพันธุ์เดลตาจะส่งผลกระทบต่อความต้องการใช้น้ำมัน โดยสำนักงานพลังงานสากล (IEA) ได้ออกรายงานเตือนว่า ผลกระทบทางเศรษฐกิจที่เกิดจากการแพร่ระบาดของไวรัสโควิด-19 สายพันธุ์เดลตาจะฉุดความต้องการใช้น้ำมันลดลงมากกว่าที่คาดการณ์ไว้ก่อนหน้านี้
ทั้งนี้ IEA ปรับลดคาดการณ์การขยายตัวของความต้องการใช้น้ำมันทั่วโลกในปี 2564 ลงสู่ระดับ 5.3 ล้านบาร์เรล/วัน จากระดับ 5.4 ล้านบาร์เรล/วัน อย่างไรก็ดี IEA ได้ปรับเพิ่มคาดการณ์การขยายตัวของความต้องการใช้น้ำมันในปี 2565 สู่ระดับ 3.2 ล้านบาร์เรล/วัน จากระดับ 3 ล้านบาร์เรล/วัน
นอกจากนั้นนักลงทุนจับตารายงานสต็อกน้ำมันดิบประจำสัปดาห์ของสหรัฐ โดยสำนักงานสารสนเทศด้านพลังงานสหรัฐ (EIA) มีกำหนดเปิดเผยข้อมูลดังกล่าวในวันพุธนี้ เวลา 21.30 น.ตามเวลาไทย